No Limit Soldiers

No Limit Soldiers (NLS) ta un grupo kriminal organisá i banda di kaya di Kòrsou. E ta impliká den aktividatnan manera trafikashon di droga, likidashon di persona i otro delitonan serio, tantu na Kòrsou, Sint Maarten komo na Hulanda.

 Origen 
No Limit Soldiers a lanta den Koraal Specht, un bario pober na Willemstad, Kòrsou. Lider di e organisashon tabata Shurandy (Tyson) Quant ku su man drechi i asesor finansiero, Charlton Lake. Na novèmber 2020, Quant a wòrdu arestá na Dubai. Na aprel 2023 e lider suplente di NLS, Urvin Laurence (Nuto) Wawoe, a wòrdu arestá na Republika Dominikano. Ministerio Públiko di Kòrsou a pidi pa nan ekstradishon.

 Aktividatnan 
E grupo ta  enbolbí den trafikashon di droga riba gran eskala na Hulanda, unda sèlnan di e banda a surgi bou di e komunidat afrokurasoleño. Miembronan di NLS, den kooperashon ku e sèlnan na Hulanda, a introdusí kokaina obtené via kontakto ku proveedor di droga na Colombia i Jamaica, den siudatnan grandi manera Rotterdam, Den Haag i Amsterdam. Djei nan a distribuí e droga na trafikantenan chikí.

Otro aktividat importante di e banda ta asesinato pa enkargo. E banda ta konosí pa opera eskuadronnan di sikario, kual tabata wòrdu usa pa eliminá gruponan rival den e trafikashon di droga, tantu na Kòrsou komo na Hulanda. 

NLS tambe ta tuma kontratonan pa likidashon di parte di gruponan kriminal for di Colombia i gruponan di baho mundu hulandes. E banda a wòrdu supuestamente relashoná ku kasonan di asesinato i ligá na e morto di Helmin Wiels, polítiko konosi di Kòrsou.

 Kasonan Themis 
Bou di nòmber "Themis", polis di Sint Maarten, Kòrsou, Aruba i Recherche Samenwerkingsteam (RST) a lansa un investigashon koordiná riba e delitonan kometí último añanan na e islanan i na Hulanda. E investigashon tabata bou direkshon di Ministerio Públiko di Kòrsou i Sint Maarten.

Na ougùstus 2022, den e promé kaso di Themis, kuater sospechoso na Kòrsou a wòrdu sentensiá na kastigunan di prizon ku ta varia entre 14 aña i 21 luna, pa nan enbolbimentu den un organisashon kriminal i labamentu di plaka. Dos sospechoso a bai den apelashon.

Na 2025, Ministerio Públiko a pidi kastigu di bida largu kontra Urvin (Nuto) Wawoe, pa su enbolbimentu den dieskuater krimen, inkluyendo multiple asesinato, intento di asesinato, trafikashon di droga i partisipashon den un organisashon kriminal. Wawoe a nenga e akusashonnan i e ròl di lider di NLS.Dick Drayer, OM eist  levenslang tegen Nuto Wawoe, curacao.nu (26 di yüni 2025)

Kategoria:Sociedad
Kategoria:Kòrsou